Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 1 Pv 717/11/1101	Bratislava I, 13.3.2012
EEČ : 2-8-58-2012

U Z N E S E N I E

Trestná vec:	obvinený XXXXX 
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
20.10.2011 v čase okolo 15.30 hodine prišiel do predajne Billa v Tatra centrum na Hodžovom námestí v Bratislave, kde pri pokladniach si vložil do svojej igelitovej modrej tašky časopis Plus 7 dní v hodnote 0,98 € , následne sa presunul k pultu, kde si vložil do svojej  tašky maslo ML  v hodnote 2,15  €, po tom sa presunul ku regálu s čajmi, kde si do prázdneho vrecka od chipsov vložil 2 balíky čajov Teekane Gold o počte 40 ks v hodnote 2,58 €  a toto vrecko  od chipsov si vložil do vnútorného vrecka svojho modrého kabáta, pričom prešiel cez pokladne bez zaplatenia uvedeného tovaru, na čo bol  zadržaný za pokladničnou zónou, kde vydal odcudzený tovar, čím vznikla spoločnosti XXXXX so sídlom v Bratislave na Bajkalskej ulici číslo 19/A škoda vo výške 5,71 €,  pričom ďalším šetrením bolo zistené, že sa dňa 23.12.2010 v Bratislave na Panónskej ceste číslo 25 priestoroch HM Tesco dopustil sa priestupku proti majetku podľa § 50 odsek 1 zákona číslo 372/1990 Zb. o priestupkoch v znení neskorších predpisov, za čo mu bola dňa 23.10.2010 Obvodným oddelením PZ Petržalka juh uložená sankcia a to bloková pokuta - nezaplatená na mieste, číslo evidenčného  bloku A 643838 a to vo výške 15,- €, pričom toto rozhodnutie nadobudlo právoplatnosť dňa 23.10.2010.
lebo obvinený nebol v čase činu pre nepríčetnosť trestne zodpovedný
Odôvodnenie:
	Poverený príslušník  Obvodného oddelenia XXXXX - stred Okresného riaditeľstva Policajného zboru v Bratislave I uznesením pod číslom konania ORP-2664/SMS-B1-2011 z 23.04.2010 podľa § 199 odsek 1 Trestného poriadku  začal trestné stíhanie a súčasne podľa § 206 odsek 1 Trestného poriadku  vzniesol obvinenie XXXXX za prečin krádeže podľa § 212 odsek 2 písmeno f) Trestného na tom skutkovom základe, ako je uvedené vo výrokových častiach  týchto rozhodnutí.

	Následne predložil prokurátorovi spisový materiál s návrhom na zastavenie trestného konania podľa § 215 odsek 1 písmeno e) Trestného poriadku s tým, že obvinený nebol v čase spáchania činu pre nepríčetnosť trestne zodpovedný.

Preskúmaním na vec sa vzťahujúceho spisového materiálu som zistila, že taký postup je dôvodný.

Obvinený XXXXX vo svojej výpovedi okrem iného uviedol, že berie lieky proti Alzheimerovej demencii a svoje konanie ľutuje.

S ohľadom na to boli do konania, na základe príkazu sudcu Okresného súdu XXXXX I spisovej značky 0Tp 572/2011, pribratí znalci z odboru zdravotníctvo, odvetvia psychiatrie XXXXX a XXXXX. So záverov ich znaleckého posudku vyplýva, že u obvineného XXXXX zistili, že obvinený v čase spáchania trpel demenciou, pre ktorú nemohol rozpoznať nebezpečnosť činu pre spoločnosť, ani ovládať svoje konanie, pričom demencia je podmienená Alzheimerovou chorobou a vaskulárnymi zmenami mozgu. Ďalej dodali, že obvinený trpí v súčasnej dobe demenciou, pre ktorú nie je schopný chápať plne zmysel trestného konania a navrhujú obvinenému uložiť ochrannú psychiatrickú liečbu ambulantnou formou.

	V zmysle ustanovenia § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S ohľadom na uvedené je zrejmé, že skutok spáchal obvinený XXXXX, avšak v čase spáchania skutku nebol pre duševnú chorobu trestne zodpovedný a preto som rozhodla tak, ako je uvedené vo výrokovej časti tohto rozhodnutia a trestné stíhanie som zastavila.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hana Štaffenová
prokurátorka